એબીવીપીના પ્રદેશ સહમંત્રી મનોજ ગઢવીના જણાવ્યા મુજબ, ‘સેનેટની ચૂંટણી માટે મતદારયાદીના ફોર્મ ભરવા માટે એક મહિનો આપવાનો હોય છે, પરંતુ ૧૫ દિવસ જ આપ્યા હતા. ઓછા દિવસો છતાં અમે ફોર્મ ભરાવ્યા હતા. આ માટેની પ્રથમ મતદાર યાદી ફેબ્રુઆરીમાં બહાર પડાઈ હતી, પરંતુ તે ઓનલાઇન કરાઈ ન હતી કે જાહેર પણ કરાઈ ન હતી. ત્યાર બાદ અમને જાણવા મળ્યું કે કોંગ્રેસના મિત્રોએ આર.ટી.આઇ.થી ફોર્મ માગ્યા હતા. કાયદેસર રીતે બતાવી ન શકે છતાં ફોર્મ બતાવ્યા હતા.’ તેમણે એવો આક્ષેપ પણ કર્યો કે, ‘અમારા ફોર્મમાં છેડછાડ થઈ હતી અને તેના પરિણામે યાદીમાં ફેરફાર કરાયા હતા. આ યાદીમાંથી અમારા ૬૦ ટકા ફોર્મ રદ્દ થયા હતા. આ અંગે અમે રજૂઆત કરી હતી. અમને યોગ્ય જવાબ દેવાના બદલે વી.સી. અને ચૂંટણી અધિકારીએ વારંવાર ધક્કા ખવડાવ્યા હતા. છેલ્લી ઘટના બની ત્યારે પ્રો. બક્ષીએ દોઢ કલાક બેસાડી રાખ્યા હતા અને છતાં તેઓ આવ્યા ન હતા. અમારા કાર્યકર્તાઓ અને તેમની વચ્ચે બોલાચાલી થઈ હતી. તેમણે ઉદ્ધત જવાબો આપ્યા હતા. તેથી કાર્યકર્તાઓ ઉશ્કેરાયા હતા. તેમને રંગ લગાવ્યો હતો. આખી ઘટના ઉશ્કેરાટમાં બની છે. સભાનપણે આ ઘટનાને આકાર અપાયો ન હતો.